ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ

1.  รายงานของผู้สอบบัญชี

  ---------------- ------------------------ ---------------------------------
  งบการเงินสำหรับปี   ความเห็นของผู้สอบบัญชี        สำนักงานสอบบัญชี

  2555             ไม่มีเงื่อนไขและไม่มีข้อสังเกต   บริษัทไพร้ซวอเตอร์เฮาส์คูเปอร์ส เอบีเอเอส
                                            จำกัด

  2556             ไม่มีเงื่อนไขและไม่มีข้อสังเกต   บริษัทไพร้ซวอเตอร์เฮาส์คูเปอร์ส เอบีเอเอส
                                            จำกัด

  2557             ไม่มีเงื่อนไขและไม่มีข้อสังเกต   บริษัทไพร้ซวอเตอร์เฮาส์คูเปอร์ส เอบีเอเอส
                                            จำกัด
  ---------------- ------------------------ ---------------------------------

2.  ข้อมูลทางการเงินที่สำคัญ เปรียบเทียบย้อนหลัง 3 ปี

  -------------------------- ---------- -------- ---------- -------- ---------- --------
  (หน่วย : ล้านบาท)                                                               

  รายการที่สำคัญ                2557       ร้อยละ    2556       ร้อยละ    2555       ร้อยละ

  ผลการดำเนินงาน                                                                 

  รายได้จากการดำเนินงาน        1,914.63   100.00   2,282.14   100.00   2,243.91   100.00

  ค่าใช้จ่ายในการดำเนินงาน       1,082.38   56.53    1,170.11   51.27    1,166.34   51.98

  กำไรก่อนภาษีเงินได้            224.98     11.75    406.00     17.79    414.70     18.48

  กำไรสุทธิ                    175.21     9.15     347.53     15.23    307.01     13.68

  กำไรต่อหุ้น (บาท)             11.60               22.20               19.19      

  ฐานะการเงิน                                                                    

  สินทรัพย์รวม                  1,818.35   100.00   1,981.04   100.00   2,405.10   100.00

  หนี้สินรวม                    995.03     54.72    1,062.10   53.61    1,108.60   46.09

  ส่วนของผู้ถือหุ้นรวม             823.31     45.28    918.94     46.39    1,296.50   53.91

  กระแสเงินสด                                                                    

  จากกิจกรรมดำเนินงาน          387.58              717.12              618.82     

  จากกิจกรรมลงทุน              (126.50)            85.50               (167.39)   

  จากกิจกรรมจัดหาเงิน           (321.74)            (782.37)            (304.00)   

  กระแสเงินสดสุทธิ              (60.66)             20.25               147.43     

  อัตราส่วนทางการเงิน                                                              

  อัตราส่วนสภาพคล่อง (เท่า)      0.86                0.51                1.02       

  อัตรากำไรสุทธิ                9.1%                14.7%               13.4%      

  อัตราผลตอบแทนสินทรัพย์         9.6%                17.5%               12.8%      

  อัตราส่วนหนี้สินต่อส่วนของผู้ถือหุ้น   1.21                1.16                0.86       
  (เท่า)                                                                         

  อัตราการจ่ายเงินปันผล          155.1%              80.8%               46.9%      
  -------------------------- ---------- -------- ---------- -------- ---------- --------

(รายละเอียดเพิ่มเติมอยู่ในเอกสารแนบ 5)

14. การวิเคราะห์และคำอธิบายของฝ่ายจัดการ

ภาพรวม

ในปี 2557 โรงแรมแมนดาริน โอเรียนเต็ล กรุงเทพ
ยังคงสถานะความเป็นผู้นำในตลาดของกลุ่มคู่แข่ง ฐานะการเงินและผลประกอบการของบริษัทฯ
ลดลงจากปีก่อนเนื่องจากสถานการณ์ที่ไม่แน่นอนทางการเมืองในประเทศ
ซึ่งมีผลกระทบโดยตรงกับการสำรองห้องพัก
และส่งผลให้มีการยกเลิกการสำรองห้องพักเป็นจำนวนมาก อัตราการเข้าพักลดลงถึง 19.6%
จากอัตราการเข้าพัก 51.1% ในปี 2556 เป็น 41.1% ในปี 2557 ทำให้รายได้จากห้องพักลดลง
และมีผลต่อเนื่องถึงรายได้จากการขายอาหารและเครื่องดื่มที่ลดลง ทั้งของบมจ. โอเอชทีแอล และ
บจ.บ้านริมน้ำเจ้าพระยา เพราะจำนวนลูกค้าจากห้องพักที่มาใช้บริการห้องอาหารลดลง
ประกอบกับจำนวนลูกค้าในประเทศที่ชลอการใช้จ่าย
จำนวนลูกค้าที่มาใช้บริการห้องอาหารและห้องจัดเลี้ยงลดลง 20.7% เทียบกับปี 2556
ลูกค้าส่วนใหญ่ของศูนย์สุขภาพสปาก็มาจากจำนวนลูกค้าจากห้องพักที่มาใช้บริการ
รายได้จึงลดลงตามไปด้วย

เปรียบเทียบรายได้แยกตามสายผลิตภัณฑ์ (หน่วย: ล้านบาท)

  --------------------------------- -------------------------------- --------- --------- --------------
  ผลิตภัณฑ์ / บริการ                    ดำเนินการโดย                      2557      2556      เพิ่มขึ้น/(ลดลง)

  โรงแรมและภัตตาคาร                  บริษัท โอเอชทีแอล จำกัด (มหาชน)                          

                                    อัตราการเข้าพัก                     41.1%     51.1%     (19.6%)

                                    รายได้จากห้องพัก                    703.7     855.6     (17.8%)

                                    รายได้จากการขายอาหารและเครื่องดื่ม    784.9     896.6     (12.5%)

                                    รายได้อื่นๆ                         242.1     283.6     (14.6%)

                                    รวมรายได้                         1,730.7   2,035.8   (15.0%)

  ภัตตาคารและสถานบริการเพื่อสุขภาพ       บริษัท บ้านริมน้ำเจ้าพระยา จำกัด                            

                                    รายได้จากการขายอาหารและเครื่องดื่ม    101.8     145.7     (30.1%)

                                    รายได้จากศูนย์สุขภาพสปา              63.0      79.1      (20.4%)

                                    รายได้อื่นๆ                         19.1      21.5      (11.2%)

                                    รวมรายได้                         183.9     246.3     (25.3%)

  รวมรายได้จากการประกอบกิจการโรงแรม                                    1,914.6   2,282.1   (16.1%)
  --------------------------------- -------------------------------- --------- --------- --------------

ถึงแม้ว่าบริษัทฯได้รับผลกระทบจากสถานการณ์ความไม่แน่นอนทางการเมือง
บริษัทฯยังคงเดินหน้าโครงการบำรุงรักษา
รวมทั้งปรับปรุงสภาพและคุณภาพของโรงแรมฯอย่างต่อเนื่อง ในปี 2557
โครงการปรับปรุงที่สำคัญประกอบด้วย การปรับปรุงห้องอาหารแบมบูบาร์
ร้านค้าใหม่ที่ห้างสรรพสินค้าเกษร การปรับปรุงร้านค้าที่ห้างสรรพสินค้าสยามพารากอน
รวมถึงการเพิ่มประสิทธิภาพระบบปั๊มน้ำดับเพลิง และการเปลี่ยนอุปกรณ์ระบบสัญญาณเตือนอัคคีภัย

การลงทุนในการปรับปรุงสินทรัพย์อย่างต่อเนื่องควบคู่ไปกับโปรแกรมการฝึกอบรมบุคลากรในการสร้างแรงบันดาลใจและความคิดสร้างสรรค์
ทำให้โรงแรมฯ
สามารถให้บริการที่มีมาตรฐานสูงสุดและรักษาชื่อเสียงความเป็นหนึ่งในตำนานของโรงแรมที่มีชื่อเสียงของโลกอย่างแท้จริง

ความสามารถในการทำกำไร

 ถึงแม้ว่าจากผลประกอบการในปี 2557 อัตราการเข้าพักลดลง รายได้จากห้องพักและรายได้จากการขายอาหารและเครื่องดื่มจะลดลงถึง 20% แต่อัตรากำไรขั้นต้นลดลงเพียง 10.7% จาก 48.7% ในปี 2556 เป็น 43.5% ในปี 2557 ซึ่งแสดงว่าบริษัทสามารถควบคุมต้นทุนและค่าใช้จ่ายได้ดี 

รายได้

ในปี 2557 บริษัทมีรายได้จากการประกอบกิจการโรงแรมจำนวน 1,914.6 ล้านบาท ลดลง
367.5 ล้านบาท หรือคิดเป็นร้อยละ 16.1 จากปี 2556
ส่วนใหญ่เกิดจากอัตราการเข้าพักลดลงร้อยละ 10.0 จุด
ถึงแม้ว่าอัตราเฉลี่ยของราคาห้องพักเพิ่มขึ้นร้อยละ 7.4 และรายได้จากการขายห้องพักลดลง
151.9 ล้านบาท

รายได้จากการขายอาหารและเครื่องดื่มลดลง 155.8 ล้านบาทเนื่องจากอัตราการเข้าพักลดลง
และการบริโภคภายในประเทศลดลง
โดยเฉพาะอย่างยิ่งในระหว่างการชุมนุมประท้วงและการชุมนุมปิดถนน

ค่าใช้จ่ายในการดำเนินงาน

บริษัทมีต้นทุนขายและบริการในปี 2557 จำนวน 1,082.4 ล้านบาท ลดลง 87.7 ล้านบาท
หรือคิดเป็นร้อยละ 7.5 เปรียบเทียบกับปี 2556

ค่าใช้จ่ายในการขายเพิ่มขึ้นร้อยละ 1.4 จากจำนวน 88.6 ล้านบาทในปี 2556 เป็น 89.8
ล้านบาทในปี 2557 ค่าใช้จ่ายในการบริหารลดลงร้อยละ 10.8 จากจำนวน 585.6 ล้านบาทในปี
2556 เป็น 522.5 ล้านบาทในปี 2557
ส่วนใหญ่เนื่องจากค่าธรรมเนียมการจัดการและการตลาดลดลง
และค่าใช้จ่ายด้านพลังงานลดลงจากการใช้แก๊ส LPG แทนน้ำมันเชื้อเพลิงสำหรับหม้อต้มไอร้อน

กำไรสุทธิ

บริษัทมีกำไรสุทธิในปี 2557 จำนวน 175.2 ล้านบาท ลดลง 172.3 ล้านบาทจากปี 2556
คิดเป็นอัตราส่วนกำไรสุทธิต่อรายได้จากการประกอบกิจการโรงแรมร้อยละ 9.2 (ปี 2556 :
ร้อยละ 15.2) บริษัท มีกำไรต่อหุ้นจำนวน 11.6 บาทเปรียบเทียบกับ 22.2 บาทในปี 2556

ความสามารถในการบริหารสินทรัพย์/หนี้สิน

สินทรัพย์

ณ วันที่ 31 ธันวาคม 2557 บริษัทมีสินทรัพย์รวมจำนวน 1,818.3 ล้านบาท ลดลง 162.7
ล้านบาท หรือลดลงร้อยละ 8.2 จาก 1,981.0 ล้านบาท ณ สิ้นปี 2556
ในระหว่างปีไม่มีการเปลี่ยนแปลงที่สำคัญในองค์ประกอบของสินทรัพย์ ซึ่งสรุปได้ดังนี้

  1. เงินสดและรายการเทียบเท่าเงินสดจำนวน 211.3 ล้านบาท (ปี 2556 : 272.0
  ล้านบาท)

  2. ลูกหนี้การค้าและลูกหนี้อื่นสุทธิจำนวน 95.6 ล้านบาท (ปี 2556 : 124.0 ล้านบาท)

3. เงินลงทุนจำนวน 91.0 ล้านบาท ในบริษัท สยามบริการการบินจำกัด และบริษัท บากาน
โฮเต็ล โฮลดิ้ง (บีวีไอ) จำกัด (ปี 2556 : 97. 2 ล้านบาท)

4. ที่ดิน อาคารและอุปกรณ์ จำนวน 1,265.9 ล้านบาท (ปี 2556 : 1,333.1ล้านบาท)

5. ค่าหน้าดินจำนวน 44.2 ล้านบาท (ปี 2556 : 45.8 ล้านบาท)

ที่ดิน อาคารและอุปกรณ์ของบริษัท แสดงด้วยราคาทุนสุทธิ ซึ่งไม่สะท้อนราคาตลาดปัจจุบัน

การวิเคราะห์อายุลูกหนี้เทียบกับนโยบายการให้สินเชื่อของบริษัท

บริษัทมีการวิเคราะห์อายุลูกหนี้การค้าเพื่อให้บรรลุตามนโยบายการให้สินเชื่อที่บริษัทกำหนดไว้ประมาณ
15-30 วัน ในปี 2557 ระยะเวลาเฉลี่ยการเรียกเก็บเงินลูกหนี้คือ 8.35 วัน
อายุลูกหนี้มีค่าเฉลี่ยลดลง 28.7% เมื่อเปรียบเทียบกับปี 2556 ซึ่งมีระยะเวลาอายุลูกหนี้เฉลี่ย
11.71 วัน การเก็บข้อมูลและวิเคราะห์อายุลูกหนี้ในส่วนนี้
เพื่อใช้ในการตั้งค่าเผื่อหนี้สงสัยจะสูญอย่างเพียงพอ
และนำไปใช้บริหารการเก็บเงินลูกหนี้อย่างมีประสิทธิภาพยิ่งขึ้น

สินค้าคงเหลือและการเสื่อมสภาพหรือล้าสมัย

สินค้าคงเหลือของบริษัทมีมูลค่าน้อยคือ 12.9 ล้านบาท หรือคิดเป็นเพียงร้อยละ 0.7
ของสินทรัพย์รวม (ปี 2556: 11.7 ล้านบาท หรือร้อยละ 0.6 ของสินทรัพย์รวม)
เนื่องจากบริษัทประกอบธุรกิจโรงแรมและภัตตาคาร
สินค้าหลักที่นำมาใช้ในการปรุงอาหารเป็นสินค้าสดสะดวกในการสั่งซื้อ
จึงมีการควบคุมไม่ให้มีการเก็บสินค้าไว้ในปริมาณที่มากเกินไป สินค้าคงเหลือประเภทอื่นๆเช่น
เครื่องดื่ม ไวน์ เหล้า ก็มีการควบคุมปริมาณการสั่งซื้อเช่นเดียวกัน
ในจำนวนนี้สินค้าคงเหลือที่มีมูลค่ามากที่สุดจะเป็นสินค้าประเภทเครื่องสำอางที่ใช้ในการประกอบกิจการสปา

หนี้สิน

หนี้สินรวมของบริษัท ณ วันที่ 31 ธันวาคม 2557 จำนวน 995.0 ล้านบาท ลดลง 67.1 ล้านบาท
หรือลดลงร้อยละ 6.3 เมื่อเปรียบเทียบกับจำนวน 1,062.1 ล้านบาทในปี 2556
หนี้สินนี้รวมถึงเงินกู้ยืมจากธนาคารจำนวน 350.0 ล้านบาท (400.0 ล้านบาทในปี 2556)

บริษัทและบริษัทย่อยมีวงเงินกู้ยืมชนิดที่ผู้ให้กู้มีข้อผูกมัดที่จะต้องให้บริษัท กู้แน่นอน ณ วันที่ 31
ธันวาคม 2557 จำนวน 700.0 ล้านบาท (ปี 2556 : 700.0 ล้านบาท)
ซึ่งบริษัทได้เบิกออกมาใช้แล้ว ณ วันที่ 31 ธันวาคม 2557 เป็นจำนวนเงิน 350.0 ล้านบาท (ปี
2556 : 400.0ล้านบาท) ณ วันที่ 31 ธันวาคม 2557 บริษัท
และบริษัทย่อยมีวงเงินกู้ยืมชนิดที่ผู้ให้กู้มีข้อผูกมัดที่จะต้องให้บริษัท กู้แน่นอนที่ยังไม่ได้ใช้อีกจำนวน
350.0 ล้านบาท นอกเหนือไปจากเงินสดและรายการเทียบเท่าเงินสดจำนวน 211.3 ล้านบาท
ทั้งนี้เงินกู้ยืมของบริษัทและบริษัทย่อยโดยเฉลี่ยมีระยะเวลาประมาณ 5 ปี
อีกทั้งฐานะการเงินของบริษัท อยู่ในฐานะที่แข็งแกร่ง

อัตราส่วนสภาพคล่องเท่ากับ 0.86 เท่า ในปี 2557 ดีขึ้นกว่าปี 2556 ซึ่งมีค่าเท่ากับ 0.51 เท่า
เป็นผลมาจากมีการจ่ายชำระคืนส่วนของเงินกู้ยืมระยะยาวจากธนาคารที่ถึงกำหนดชำระในหนึ่งปีจำนวน
400.0 ล้านบาท

ส่วนของผู้ถือหุ้น

ส่วนของผู้ถือหุ้น ณ วันที่ 31 ธันวาคม 2557 จำนวน 823.3 ล้านบาท ลดลง 95.6 ล้านบาท
หรือลดลงร้อยละ 10.4 จาก 918.9 ล้านบาทในปี 2556 ประกอบด้วย

1.  ทุนจดทะเบียนและเรียกชำระแล้ว จำนวน 160.0 ล้านบาท (ปี 2556 : 160.0 ล้านบาท)

2.  สำรองตามกฎหมาย จำนวน 16.0 ล้านบาท (ปี 2556 : 16.0 ล้านบาท)

3.  สำรองสำหรับหุ้นสามัญซื้อคืน จำนวน 451.6 ล้านบาท (ปี 2556 : 451.6 ล้านบาท)
    (ดูคำอธิบายด้านล่าง)

4.  กำไรสะสม จำนวน 647.3 ล้านบาท (ปี 2556 : 742.9 ล้านบาท)

  หัก :

5.  หุ้นสามัญซื้อคืน จำนวน 451.6 ล้านบาท (ปี 2556 : 451.6 ล้านบาท)
    (ดูคำอธิบายด้านล่าง)

ราคาตามบัญชีต่อหุ้นลดลงจาก 60.9 บาท ในปี 2556 เป็น 54.5 บาทในปี 2557
เนื่องจากบริษัทได้ดำเนินการซื้อหุ้นทุนคืนตามโครงการซื้อหุ้นคืนเป็นจำนวน 451.6 ล้านบาท
สำหรับหุ้นสามัญจำนวน 902,200 หุ้นคิดเป็นร้อยละ 5.64 ของทุนเรียกชำระแล้ว
เพื่อวัตถุประสงค์ในการบริหารทางการเงิน ทั้งนี้
จำนวนเงินที่จ่ายไปเพื่อการซื้อหุ้นทุนคืนดังกล่าวแสดงเป็นรายการหักจากส่วนของผู้ถือหุ้นและบริษัทตั้งสำรองสำหรับหุ้นทุนซื้อคืนดังกล่าวเป็นจำนวนเดียวกัน

อัตราผลตอบแทนผู้ถือหุ้นลดลงจาก 37.8% ในปี 2556 เป็น 21.3% ในปี 2557 คิดเป็น 43.7%
อัตราการจ่ายเงินปันผลเพิ่มขึ้นจาก 80.8% เป็น 155.1%

กระแสเงินสด

  งบกระแสเงินสดแสดงถึงการเปลี่ยนแปลงของกระแสเงินสดจากการดำเนินงาน
  กระแสเงินสดจากการลงทุน และกระแสเงินสดจากการจัดหาเงินระหว่างปี
  เงินสดและรายการเทียบเท่าเงินสด ณ วันที่ 31 ธันวาคม 2557 เท่ากับ 211.3 ล้านบาท
  ลดลง 60.7 ล้านบาท จากปีที่แล้ว ซึ่งมียอดคงเหลือ 272.0 ล้านบาท ซึ่งเป็นผลเนื่องมาจาก

1.  เงินสดสุทธิได้มาจากกิจกรรมดำเนินงานจำนวน 387.6 ล้านบาท ลดลง 329.5 ล้านบาท
    จาก 717.1 ล้านบาทในปี 2556 ส่วนใหญ่เกิดจากธุรกิจปรับตัวลดลง

2.  เงินสดสุทธิใช้ไปในกิจกรรมลงทุนจำนวน 126.5 ล้านบาท ลดลง 212.0 ล้านบาท
    เมื่อเปรียบเทียบกับเงินสดสุทธิได้มาจากกิจกรรมลงทุนจำนวน 85.5 ล้านบาท ในปี 2556
    ส่วนใหญ่เกิดจากการจ่ายเงินเพื่อซื้อที่ดิน อาคาร และอุปกรณ์

3.  เงินสดสุทธิใช้ไปสำหรับกิจกรรมจัดหาเงินจำนวน 321.7 ล้านบาท ลดลง 460.6 ล้านบาท
    จาก 782.4 ล้านบาท ในปี 2556
    ส่วนใหญ่เกิดจากการจ่ายเงินเพื่อซื้อหุ้นทุนคืนตามโครงการซื้อหุ้นคืน

ภาระผูกพัน

ณ วันที่ 31 ธันวาคม 2557 บริษัท และบริษัทย่อยมีภาระผูกพันดังนี้:-

1.  บริษัทได้ทำสัญญาการจัดการกับกลุ่มบริษัทในเครือมีกำหนด 10 ปี เริ่มตั้งแต่ปี 2531
    โดยบริษัทมีสิทธิต่ออายุสัญญาได้อีก

  2 ช่วง ช่วงละ 10 ปี (ขึ้นอยู่กับดุลพินิจของผู้จัดการและผู้อนุญาตให้สิทธิ)

  บริษัทจะต้องจ่ายค่าธรรมเนียมตามอัตราที่ระบุไว้ในสัญญาระยะยาวดังกล่าวซึ่งเป็นไปตามปกติธุรกิจ

2.  กลุ่มบริษัทและบริษัทมีภาระผูกพันที่จะต้องจ่ายค่าเช่าตามสัญญาเช่าต่างๆดังต่อไปนี้:-

  ---------------------------------- ------------------ ------------------
  (หน่วย: ล้านบาท)                     งบการเงินรวม        งบการเงินเฉพาะ

  ภายใน 1 ปี                          47.0               31.0

  เกินกว่า 1 ปีแต่ไม่เกิน 5 ปี              181.1              113.0

  เกินกว่า 5 ปี                         1,009.0            312.0

  รวมภาระผูกพัน ณ วันที่ 31 ธันวาคม 2557   1,237.0            456.0

  รวมภาระผูกพัน ณ วันที่ 31 ธันวาคม 2556   1,272.0            476.0
  ---------------------------------- ------------------ ------------------

3.  กลุ่มบริษัทและบริษัทมีภาระผูกพันที่เป็นรายจ่ายฝ่ายทุนและสัญญาค่าก่อสร้างเป็นจำนวนเงิน
    72.5 ล้านบาท และจำนวน 65.4 ล้านบาทตามลำดับ (ปี 2556 : 60.5 ล้านบาท และ
    55.9 ล้านบาท ตามลำดับ)

ทิศทางในอนาคต

ในปี 2558 เศรษฐกิจในประเทศยังคงได้รับผลกระทบจากสถานการณ์ทางการเมือง
ทั้งนี้หากไม่มีเหตุการณ์รุนแรงเพิ่มขึ้นและปัญหาได้รับการแก้ไขอย่างทันท่วงที บริษัทฯ
เชื่อว่าภาคอุตสาหกรรมท่องเที่ยวในประเทศไทยน่าจะกลับมาคึกคักและเติบโตอย่างรวดเร็วอีกครั้ง
และจะเป็นโอกาสให้บริษัทเน้นไปที่กลุ่มลูกค้าในช่วงนอกฤดูกาลท่องเที่ยวมากขึ้นรวมถึงการรักษาลูกค้ากลุ่มธุรกิจที่เดินทางเป็นหมู่คณะ
เมื่อความเชื่อมั่นในระดับสากลกลับคืนมา

การเพิ่มขึ้นของจำนวนห้องพักในกรุงเทพฯ ซึ่งยังคงมีจำนวนมากเกินจำนวนผู้เข้าพัก
ประกอบกับการแข่งขันด้านการจ้างพนักงานของโรงแรมที่เพิ่มมากขึ้น
ส่งผลให้ต้นทุนแรงงานสูงขึ้นตามไปด้วย ถึงแม้ว่าเศรษฐกิจโลกจะมีสัญญาณที่ฟื้นตัว
แต่อุตสาหกรรมการท่องเที่ยวยังคงต้องอาศัยการฟื้นฟูความเชื่อมั่นในเวทีโลก
เกี่ยวกับความปลอดภัยของนักท่องเที่ยวอย่างเร็วที่สุดเท่าที่จะเป็นไปได้

อย่างไรก็ตาม ท่ามกลางความไม่แน่นอนดังกล่าวข้างต้น บริษัทฯ
ยังคงรักษาความเป็นเลิศในด้านการให้บริการในทุกๆ ด้านแก่ลูกค้า
และตั้งใจที่จะดำรงตำแหน่งผู้นำในอุตสาหกรรมโรงแรมและสร้างชื่อเสียงไปทั่วโลกในฐานะหนึ่งในโรงแรมที่ดีที่สุด